Papersnake/gushiwen huggingface dataset:
又登碧云亭感怀三十首
吴芾（宋代）

晚上危亭咏式微，封章再上未容归。
羡他白鹭凌风去，却向山前自在飞。
花悄吟二首 其一
费墨娟（清代）

人生莫负好花天，悄下闲吟兴悄然。几度看花花灼灼，者番步悄悄娟娟。

年年但愿花容艳，夜夜常陪悄色妍。安得花开明悄在，与花同醉悄同眠。
黄孝恭失官多作歌诗极于哀丽
宋庠（宋代）

秃瓮无版出无轩，清藻千章愬旧冤。
可惜骚人能设问，皇天终不答根源。
梓栗杖送人
齐己（唐代）

禅家何物赠分襟，只有天台杖一寻。拄去客归青洛远，

采来僧入白云深。游山曾把探龙穴，出世期将指佛心。

此日江边赠君后，却携筇杖向东林。
次韵王教授
韩淲（宋代）

春残物物尚堪书，捉笔寻诗独绕庐。不特唱酬浑老也，未知交往尽欢欤。

怕将笑口荒忙合，欲待愁眉款曲舒。忽尔流风萍是絮，宜乎化气鼠为鴽。
次日有鹊巢于庵前枣树上树高数尺因笔戏题
释怀深（宋代）

鹊巢低树绝惊猜，可验庵僧心已灰。与汝林间缄口过，不须虚喜报人来。
登浴室院阁 其一
刘攽（宋代）

秋霁登临好，危栏百尺梯。层城斜照里，双阙五云西。

杂树黄映绿，生烟高复低。章台少年子，走马锦障泥。
送别
胡安（清代）

洲畔芦花到野桥，晓风吹浪伴归潮。
醉中捉月怜波浅，别后看归恨路遥。
江月绕阑非故国，霜华惊梦又明朝。
问君鼓枻游何处，闲向髯翁试洞箫。
松阜弟於宝成寺祖墓之侧营创别业为赋得闲亭
薛嵎（宋代）

陟巘心已清，复此风雨蔽。
高人疏凿余，理道颇超诣。
卜筑谐素疏，缁侣欣共济。
修竹尚无恙，巢鹤亦数世。
空山岚欲滴。近水石可憩。
春睡朝旭升，夜语孤烛继。
高扁出林麓，先垅记苗裔。
严钟警晨昏，群岫罗扈卫。
身同野鹿游，迹许巢父媲。
蜗角自为雄，蚁磨卒至毙。
靡怀半日羡，讵识终老计。
吾庐并渔村，兴往辄鼓枻。
野衣裁芸荷，败屋粘薜荔。
川陆阻会面，岁月迅流逝。
兹情不可忘，淡交慎勿替。
及时毕婚嫁，即事无芥蔕。
相从丘壑，永使心迹契。
泉石闻斯言，庶以当盟誓。
题桐柏山黄先生庵门
吕岩（唐代）

吾有玄中极玄语，周游八极无处吐。云輧飘泛到凝阳，

一见君兮在玄浦。知君本是孤云客，拟话希夷生恍惚。

无为大道本根源，要君亲见求真物。其中有一分三五，

本自无名号丹母。寒泉沥沥气绵绵，上透昆仑还紫府。

浮沈升降入中宫，四象五行齐见土。驱青龙，擒白虎，

起祥风兮下甘露。铅凝真汞结丹砂，一派火轮真为主。

既修真，须坚确，能转乾坤泛海岳。运行天地莫能知，

变化鬼神应不觉。千朝炼就紫金身，乃致全神归返朴。

黄秀才，黄秀才，既修真，须且早，人间万事何时了。

贪名贪利爱金多，为他财色身衰老。我今劝子心悲切，

君自思兮生猛烈。莫教大限到身来，又是随流入生灭。

留此片言，用表其意。他日相逢，必与汝决。莫退初心，

善爱善爱。
感逝寄远
白居易（唐代）

昨日闻甲死，今朝闻乙死。知识三分中，二分化为鬼。

逝者不复见，悲哉长已矣。存者今如何，去我皆万里。

平生知心者，屈指能有几。通果澧凤州，眇然四君子。

相思俱老大，浮世如流水。应叹旧交游，凋零日如此。

何当一杯酒，开眼笑相视。
王龟龄赋喜雨诸贤毕和某客行半月未尝晴也故于末章云 其一
张孝祥（宋代）

久旱一雨足，高低水平分。老农尔何知，史君甚艰勤。

史君家雁山，出作无心云。四海方立槁，须君来救焚。
效白公诗 其一
刘攽（宋代）

不得起厌心，厌便住不得。不得作恋想，恋即去不适。

厌生憎疾业，对面为怨贼。恋结贪著因，转脚落沈惑。

上士体自然，知慧金刚力。中人勤埽除，补阙塞瑕隙。

行莫到门返，饥莫看人食。欲验齐死生，且觑居官职。
寓直玉堂拜赐御酒
范成大（宋代）

归鸦陆续堕宫槐，帘幙参差晚不开。
小雨遂将秋色至，长风时送市声来。
近瞻北斗璇玑次，犹梦西山翠碧堆。
惭愧君恩来甲夜，殿头宣劝紫金杯。
外子辞昌延榷务归里喜面赋此四首 其一
杨浣芬（清代）

十载京华鬓未丝，归来笑语共相嬉。田园乐趣家庭福，侥倖年来事事宜。
送王商公游永嘉兼呈东甽曹侍郎荆山刘学士
释文珦（宋代）

觅句东嘉去，春风草又薰。
一千余里路，四十九盘云。
幸有江山助，休为旅泊分。
曹刘诸老在，为我致殷勤。
句
徐仲谋（宋代）

最爱清风景物优。安寝有时延皓月。
月皎歌二首 其一
陶益（明代）

月皎皎兮路茫茫，遥望美人兮天一方，安得假翼兮飞在旁。
正旦次韵敖器之所寄
韩淲（宋代）

笑倒兴公赋遂初，便寻前话岂无馀。春秋列国乘轩鹤，耆旧襄阳缩项鱼。

腊日未除曾举酒，春正还始尚堪书。岭头梅萼归来晚，湖海谁人更得如。
四言诗
牵秀（魏晋）

乾道辅仁，坤德尚冲。
赋冰中塔影
史谨（明代）

帝尧仁德被江湖，冰结祯祥似画图。云母屏中藏世界，水晶宫里见浮屠。

黄金作范终难铸，白璧如山孰敢沽。多少苍生共瞻仰，声回银汉动山呼。
画龟赞
李之仪（宋代）

鳞介所宗，寿无与京。纳锡以荐，曳尾而行。与其托之于死骨，孰若遂性以为生。

余私淑诸，盖将卒岁以沉冥。
为郭吟所题竹
刘崧（元代）

长丰隐者年八十，种竹满林皆老苍。莫将翠玉轻裁管，留取长竿钓渭阳。
黄去非先生以四川县令内升比部主事进京相晤话旧感成长句
敦敏（清代）

百里何能滞祖鞭，徵书群识汝南贤。剑关远自七千里，燕市重逢十四年。

清级曹纲新紫绶，遗编蠹简旧青毡。虎门绛帐遥回首，深愧传经负郑玄。
野狐
释心道（宋代）

石崇富贵籛铿寿，潘岳容仪子建才。
但原东风齐著力，一时吹入我门来。
李韶州著书，常论释氏之理，贵州有能公遗迹
权德舆（唐代）

常日区中暇，时闻象外言。曹溪有宗旨，一为勘心源。
蒋陵送孙枝游华岳时余将南还
邝露（明代）

相逢彭蠡月，相失蒋陵钟。自别东林社，君言西蹑廱。

金天开太华，玉井见芙蓉。余亦泛沧海，南山归祝融。
偶生得牛尾狸，献诸丞相益公，侑以长句
杨万里（宋代）

风林露圃天欲霜，柿红栗紫橘弄黄。
老夫忍馋不忍尝，丁宁笾人莫取将。
朝来栗姬羽化去，逋其木奴三百户。
乌椑士子散如烟，检校不知渠去处。
山僮相傅皂衣郎，字曰季狸氏奇章。
上树千回一霎强，连夜剽掠积乃仓。
并吞又向黎侯国，罗人救黎遂禽获。
白茅面缚来献俘，玄端貂裘瓠肥白。
解骖荐渠登相门，立谈封作糟丘君。
旁招披绵拉通印，日侍尊俎嬉平园。
玉肌生憎粗手削，须防东坡诵冤著。
女冠子
尹鹗（五代）

双成伴侣，去去不知何处。有佳期，霞帔金丝薄，

花冠玉叶危¤

懒乘丹凤子，学跨小龙儿。叵耐天风紧，挫腰肢。
三月二十四日出城
张九成（宋代）

数日雨不止，今晨晴已还。
江头看濁浪，窗外见青山。
白鹭投前浦，轻舟漾远滩。
樽中有余酒，一酌注颓颜。
【双调】燕引雏_有感
张可久（元代）

有感
透闺阁，俏名儿都识郑元和。老来犹占排场坐，劝不的哥哥。无钱也怎过活？相识每嗑，推不动花磨。朱颜去了，还再来么？
西湖春晚
系吟船，西湖日日醉花边。倚门不见佳人面，梦断神仙。清明拜扫天，莺声倦，细雨闲庭院。花飞旧粉，苔长新钱。
别情
楚云深，花残月小夜沉沉。五人不见凄凉甚，往事沉吟。香寒茉莉簪，坐冷芙蓉枕，泪淡胭脂添。好因女子，愁似秋心。
分水道中
树槎牙，清溪九曲路三叉。相逢野老别无话，劝早还家。山翁两鬓花，题诗罢，看一幅天然画。炊烟茅舍，晴雪芦花。
读金元诸公遗集各赋一章凡五首 其五 顾仲瑛
何允泓（明代）

金粟风流彼一时，尘编犹见虎头痴。五陵埋骨遗山址，二秀消魂记水湄。

南国烟花方旖旎，上都纲纪正迷离。谁将至正夭魔乐，省识开元十二诗。
守溪公惠洞庭新茶侑以长句奉谢
邵宝（明代）

洞庭春茗过湖来，阁老新诗手自裁。锡谷泉应将撱石，玉川风欲问蓬莱。

竹垆纵有僧堪借，梧几曾无客与陪。何日山中寻旧约，莫釐高处一登台。
韩尚书南涧公之从弟德文为东广常平上幕丙寅
曾丰（宋代）

白露一旬后，秋分三日前。
幕中余暇日，城上肆华筵。
卓立参天木，横陈扑地烟。
主人非独答，客笔不如椽。
过卢生祠
何福坤（清代）

不入黄粱梦，曾如梦里看。本来空色相，何处著悲欢。

得地栖鸿爪，随天付鼠肝。笑他题壁客，饶舌向邯郸。
广陵行
邢昉（明代）

客言渡江来，昨出广陵城。
广陵城西行十里，犹听城中人哭声。
城年北兵始南下，黄河以南无斗者。
泗上诸侯卷旆旌，满洲将军跨大马。
马头滚滚向扬州，史相堂堂坐敌楼。
外援四绝誓死守，十日城破非人谋。
扬州白日闻鬼啸，前年半死翻山鹞。
此番流血又成川，杀戮不分老与少。
城中流血迸城外，十家不得一家在。
到此萧条人转稀，家家骨肉都狼狈。
乱骨纷纷弃草根，黄云白日昼俱昏。
仿佛精灵来此日，椒浆恸哭更招魂。
魂魄茫茫复何有，尚有生人来酹酒。
九州不复罢干戈，生人生人将奈何?
秋怀
陆游（宋代）

迢迢枕上望明河，帐薄帘疏奈冷何！不惜衣篝重换火，却缘微润得香多。
移竹诗伯封垂和且闻兄弟皆欲作因用元韵奉寄 其二
李洪（宋代）

密密脩篁入槛寒，君来移取出檐竿。结根久近幽人屋，解箨宜檐壮士冠。

曾共马兰同请客，不忧苜蓿但堆盘。从今莫羡萧郎画，风月良宵仔细看。
破虏凯歌二十四首
周麟之（宋代）

自闻三策日垂涎，急趁西风一举鞭。
狼子不知天数尽，据鞍犹说马儿年。
春郊
张元凯（明代）

青门不种故侯瓜，但着青袍玩岁华。郭外啼莺芳草路，水边高柳丽人家。

布衣十日平原饮，彩笔三春上苑花。白傅一生空放达，悔将清泪湿琵琶。
书韩生壁
李新（宋代）

欲为洛中英，竟成秦地鬼。
音书云雁绝，故园四千里。
望归今不归，愁满西江水。
馀杭道中
徐时进（明代）

风雨馀杭道，崎岖事远征。树穿山罅绿，麦缀陇头青。

马首望还望，羊肠行复行。仆夫忽攀柳，为报已清明。
关山
陶廷珍（清代）

秦中门户瞰临洮，万仞崇冈压巨鳌。凿险路分鹑首隘，盘空人俯陇头高。

云移绝壁开熊馆，雪满长沟设虎牢。此去凉州风土近，马肥苜蓿酒蒲桃。
赠吴在野
成鹫（清代）

山僧亦是湖海客，年过半百头半白。出家未办草鞋钱，烟水百半参未得。

最羡先生两脚轻，朝返江南暮江北。从来富贵不足多，多君受福戢且那。

世途险巇山嵯峨，轻车熟道无轗轲。长江天堑汜与沱，扁舟破浪如轻梭。

大人行乐乐奈何，辎车百万牛马驮。还家寄傲深烟萝，笑我行脚空蹉跎。

愿随仙人张志和，钓竿诗卷青箬蓑。与君相伴终婆娑，胡为乎瞻风拨草徒波波。
赋得云梦泽黄鹤楼送李圣瑞之湖广 其二
郭奎（元代）

飞栋何年搆，岿嵬跨楚天。江山殊壮观，云鹤共连翩。

直上看南斗，平东俯汉川。固应多暇日，登眺即神仙。
又用韵
杨冠卿（宋代）

杏坛铿尔瑟声稀，剑佩三千羽盖飞。
独对春风吟咏处，从今愿学舞雩归。
减字木兰花 道中
任环（明代）

孤云野水。一声长笛芦花里。明月江天。搔首西风懒待眠。

萍踪月处。片篷飞下沧浪去。子夜吴歌。万里征夫奈若月。
戏赠丁判官
欧阳修（宋代）

西陵江口折寒梅，争劝行人把一杯。
须信春风无远近，维舟处处有花开。
次韵洪谷瑞模临皋亭四画
苏籀（宋代）

退笔残煤作冢池，庶几极力更前追。
寻源巴峡涛泷派，得骨柯山铁树枝。
京口风云随叱咤，渭川霆电扫端欹。
刻舟事往何嗟及，拙目高心付黠痴。
禅人画师像请赞 其三
释如珙（宋代）

黄檗不是临济，争打六十拄杖。较之七佛已前，都无许多劳攘。

即是吾真种草，何须特地写像。
徙南白足掩关书了义经春暮过访喜而赠之
纪青（明代）

铜雀台荒坠瓦空，高流磨墨写圆通。
窗前括子添清影，捉笔常移一两弓。
思妇眉
白居易（唐代）

春风摇荡自东来，折尽樱桃绽尽梅。

惟馀思妇愁眉结，无限春风吹不开。
次韵伍孺安赋草堂瑞香
王庭圭（宋代）

草屋帘垂地，移花共宴游。艳姬香入骨，熏炷锦幪头。

绝世方名立，残霞暮不收。夜声灯影乱，犹觉带娇羞。
庐山道中
董嗣杲（宋代）

偶呼邻稚携竹杖，试入仙窟寻桃源。
日斜小憩冷翠谷，惊散挂树黄黑猿。
题宣和殿临韩干马
林光（明代）

天闲十二锁春阴，消得夷途万里心。迢递岂须烦伯乐，东风芳草自千林。
新沼竹轩
梅尧臣（宋代）

作轩仍见竹，潇洒排青幢。
斜乌与落月，静影昼寒窗。
光没影亦没，激水自淙淙。
夜深犹读易，谁更忆清江。
凤翔八观，并叙 其五 东湖
苏轼（宋代）

吾家蜀江上，江水清如蓝。尔来走尘土，意思殊不堪。

况当岐山下，风物尤可惭。有山秃如赭，有水浊如泔。

不谓郡城东，数步见湖潭。入门便清奥，恍如梦西南。

泉源从高来，随波走涵涵。东去触重阜，尽为湖所贪。

但见苍石螭，开口吐清甘。借汝腹中过，胡为目眈眈。

新荷弄晚凉，轻棹极幽探。飘飖忘远近，偃息遗佩篸。

深有龟与鱼，浅有螺与蚶。曝晴复戏雨，戢戢多于蚕。

浮沉无停饵，倏忽遽满篮。丝缗虽强致，琐细安足戡。

闻昔周道兴，翠凤栖孤岚。飞鸣饮此水，照影弄毵毵。

至今多梧桐，合抱如彭聃。彩羽无复见，上有鹯搏䳺。

嗟予生虽晚，好古意所媅。图书已漫漶，犹复访侨郯。

《卷阿》诗可继，此意久已含。扶风古三辅，政事岂汝谙。

聊为湖上饮，一纵醉后谈。门前远行客，劫劫无留骖。

问胡不回首，毋乃趁朝参。予今正疏懒，官长幸见函。

不辞日游再，行恐岁满三。暮归还倒载，钟鼓已韽韽。
和武帝游钟山大爱敬寺诗
萧统（南北朝）

唐游薄汾水，周载集瑶池。岂若钦明后，回鸾鹫岭岐。

神心鉴无相，仁化育有为。以兹慧日照，复见法雨垂。

万邦跻仁寿，兆庶涤尘羁。望云虽可识，日用岂能知。

鸿名冠子姒，德泽迈轩羲。班班仁兽集，匹匹翔凤仪。

善游兹胜地，兹岳信灵奇。嘉木互纷札，层峰郁蔽亏。

丹藤绕垂干，绿竹荫清池。舒华匝长阪，好鸟鸣乔枝。

霏霏庆云动，靡靡祥风吹。谷虚流凤管，野绿映丹麾。

帷宫设廛外，帐殿临郊垂。俯同南风作，斯文良在斯。

伊臣限监国，即事阻陪随。顾惟实庸菲，冲薄竟奚施。

至理从兴羡，终然类管窥。上圣良善诱，下愚惭不移。
送袁景先归老还乡
王绅（宋代）

十载服官箴，萍踪等浮云。勋名虽未就，岁月不待人。

扬历遍繁冗，白发生苦辛。上疏乞骸骨，诏许归故园。

鹏程邈难到，鸥盟良可驯。归欤寻旧隐，超然离尘纷。

龙江岁华晏，驿道梅花新。湖山旧风月，迟子来相亲。
观下湖渔者
盛烈（宋代）

渔舠逗晓来相续，短笆乱割春塘淥。
须留一半还诗翁，要看早晚鸳鸯浴。
洛中送冀处士东游
杜牧（唐代）

处士有儒术，走可挟车輈.坛宇宽帖帖，符彩高酋酋。

不爱事耕稼，不乐干王侯。四十馀年中，超超为浪游。

元和五六岁，客于幽魏州。幽魏多壮士，意气相淹留。

刘济愿跪履，田兴请建筹。处士拱两手，笑之但掉头。

自此南走越，寻山入罗浮。愿学不死药，粗知其来由。

却于童顶上，萧萧玄发抽。我作八品吏，洛中如系囚。

忽遭冀处士，豁若登高楼。拂榻与之坐，十日语不休。

论今星璨璨，考古寒飕飕。治乱掘根本，蔓延相牵钩。

武事何骏壮，文理何优柔。颜回捧俎豆，项羽横戈矛。

祥云绕毛发，高浪开咽喉。但可感神鬼，安能为献酬。

好入天子梦，刻像来尔求。胡为去吴会，欲浮沧海舟。

赠以蜀马箠，副之胡罽裘。饯酒载三斗，东郊黄叶稠。

我感有泪下，君唱高歌酬。嵩山高万尺，洛水流千秋。

往事不可问，天地空悠悠。四百年炎汉，三十代宗周。

二三里遗堵，八九所高丘。人生一世内，何必多悲愁。

歌阕解携去，信非吾辈流。
惠州王紫诠太守筑罗浮子日亭落成作歌寄之
梁佩兰（清代）

登山不到罗浮巅，举足万里真徒然。瑶房璇室七十二，群真笙鹤长喧阗。

况支蓬莱一左股，金陵地肺遥相连。风云雷雨出其下，上界漭沆涵澄鲜。

夜来星宿照分野，有若榆树垂金钱。齐州九点尽可数，中原一缕摇轻烟。

就中飞云更奇绝，天门詄荡云联绵。银河屈注倒在背，帝座豁落平当前。

神霄斧凿施不下，鸟道岂有藤萝牵。何人筑亭在其下，循州太守今豪贤。

为亭命名曰子日，意象直探鸿蒙先。世间万事起根本，黄钟子气无不全。

静为动本太极理，循环迭运非言诠。阴阳旋转推昼夜，阳明玉烛光回天。

紫微垣中日杲杲，太阴螮蝀安能缠。此山三更坐见日，高与泰岱齐比肩。

天鸡大叫海水动，海中涌出金盘圆。羲和整辔升若木，神人枉用回秦鞭。

太守名亭复为记，二楼伐石为碑镌。大书年月人某某，千秋万世名山传。

附书仙人海琼子，倡和共掣云霞笺。平生济胜仗筋力，匡庐白岳随攀缘。

罗浮家山望咫尺，反似往昔游幽燕。山灵待我谢招手，不久黄鹄来高鶱。

洞门借骑蝴蝶入，峰顶或就桂父眠。烦君斸取茏葱七尺遗赠我，相酬先寄《飞龙篇》。
送赵永贞改丞德化县以万水千山路孤舟几日程为韵 其二
凌云翰（元代）

万方既宁谧，二老亦兴起。皇风播九州，贤路隘百里。

钱唐虽古邑，人民半凋毁。持危与扶颠，非公畴可倚。

胡为移他邑，又使风俗美。贰丞何人斯，谱乘自天水。
自咏海天孤鹤
唐秩（明代）

秋海霜天放眼青，雪衣丹顶破云轻。缑山便欲辞尘世，华表宁云寄好声。

赤壁夜深人未梦，沙场箭落客空惊。不知何日能归去，直到珠楼十二城。
杂诗 其六
沈辽（宋代）

达人体无为，汎汎若野马。胡为狂夫志，𥈭然小天下。

知足自有馀，多谋始恨寡。可否必系己，出处焉用假。

大块劳群物，吾生信容冶。死生会如一，高情乃能舍。
木兰花慢 寿砀山蒋令
王旭（元代）

孟春才过了，看两叶，坼尧＊。正杏蕾包红，梅花谢白，杨柳回青。东风此时须记，是当年、河岳降英灵。刀笔名香禁署，丝纶宠佩天庭。夜来南极老人星。光彩照前厅。见厅上高人，鸣琴清坐，阖境安宁。因来捧杯添寿，指庄椿、直到八千龄。更有无垠福禄，汪洋别比沧溟。
端午五言三首
刘克庄（宋代）

士女匆匆散，溪山寂寂然。
龙舟闲似我，阁起向沙边。
和韩侍中游兴庆池席上
范纯仁（宋代）

出郊尤喜雨初晴，洗出川原物象明。楼影半藏高柳外，池光遥与绿萍平。

鸥驯长近朱阑戏，民乐争随画隼行。主礼自忘台鼎贵，芳尊尽日许同倾。
送陆务观赴七闽提举常平茶事
周必大（宋代）

疲驽久倦直明光，风味常思十八娘。
拟请一麾依故旧，得无公道学苏章。
玉簟凉 己未长安七夕
陈维崧（清代）

太液荷香。怅良夜今秋，仍卧他乡。输他天上景，又填鹊成梁。

一从上苑入直，金鱼佩、谁放疏狂。瓜果宴，奈庾楼高处，风露偏凉。

秋光。旧家节物，往日心情，赢得无限思量。一钩眉样月，记曾照幽窗。

粉云此夜千里，盼不到、小院疏廊。银汉底，料有人、和泪凝妆。
临江仙 花埭李氏庄看杜鹃
陈洵（清代）

传语杜鹃休浪发，直须留点春心。一回一树一沉吟。

也应和泪染，真合带愁喑。

闲地偶宜怀故国，水堂开近花阴。聒人原不比冤禽。

青山无限事，容我梦中寻。
送王丞
陈宓（宋代）

二王声价重清漳，久合翱翔画省郎。
再转哦松人谓屈，一同制省我师长。
纖毫不扰民怀德，三载宽征惠及商。
此去天庭承雨露，书来须及晚秋凉。
句
翁宏（五代）

风高弓力大，霜重角声干。
岳阳楼杂咏十二绝
胡寅（宋代）

汨潭桂酒奠三闾，尚想夷犹泛五潴。
进退存亡皆有义，怀沙处死是何如。
遣兴一首
黄省曾（明代）

日暮山如隐，春来鸟似狂。逍遥北窗下，寤寐即羲皇。
戏作公子歌送宣明府
洪朋（宋代）

人间天上张公子，宰邑弹琴艺桃李。门前五柳卧桁杨，刃无全桃有如此。

三年墨绶何必迟，万里青云从此始。壁阴多暇清昼同，生尘罗袜醉春风。

东飞伯劳西飞燕，南飞乌鹊北飞鸿。红妆倚楫君青骢，但愿主人黑头公。
同无咎遐寂文叔同游凝祥得游宇
张耒（宋代）

客子长安尘满裘，道人门馆自深幽。
东风拂地千条柳，春水平深数点鸥。
俯首一官真底事，倒囊三百更何求。
读书挟策君知否，失性还同博塞游。
九日同九韶饮子贞宅
吴与弼（明代）

平生佳节嗜狂吟，中岁方知学养心。不问菊花开与未，无端新兴为君深。
梦使高丽到东海口占
刘宰（宋代）

梦魂飞到碧霄东，日出扶桑万丈红。
窗户曈曚开晓色，园林淡荡已春风。
时平正使车书混，天远那能玉帛通。
万事悠悠均梦尔，一樽聊与故人同。
古风 其三十五
李白（唐代）

丑女来效颦，还家惊四邻。寿陵失本步，笑杀邯郸人。

一曲斐然子，雕虫丧天真。棘刺造沐猴，三年费精神。

功成无所用，楚楚且华身。大雅思文王，颂声久崩沦。

安得郢中质，一挥成斧斤。
秋日二首 其二
皇甫汸（明代）

关山回素节，水月湛清虚。暑气销兰酌，凉飔袭桂裾。

露疑仙掌后，叶似洞庭初。愿得逢南雁，他乡一寓书。
乙酉元日病中试笔寄田南山王一臞
陈琛（明代）

昨夜东风入敝庐，晓来门外见新符。山茶映水回春色，樽酒招人起病夫。

破戒一斟将兴发，从渠三劝觅愁无。意中我了南山老，应有杯盘对老癯。
发孔镇晨炊漆桥道中纪行十首
杨万里（宋代）

行穿诘曲更崔嵬，野店柴门半未开。
皂荚树阴黄草屋，隔篱犬吠出头来。
嫁鱼蛮
李如筠（清代）

刘王花坞珠娘宅，惯倚花风送行客。夜换薰篝甲煎香，晓调脂盝秋江碧。

蛮船月上水鸡鸣，红烛珊瑚照眼明。茉莉花从宵髻放，木鱼歌促暗潮生。

舵楼一缕笙箫起，万点红镫水中市。沙面纵横十字街，秦楼只在烟波里。

烟花名籍落江湖，别买邻船住小姑。鬻尽鱼儿养鱼女，不随鱼户纳鱼租。

江南大估徘徊久，装橐千金俄撒手。前月浮梁贩到茶，换来黄木湾头酒。

酒痕消尽又年年，万斛明珠总化烟。赤足蓬头呼灶婢，不成春梦鹧鸪天。

浮萍败絮何时已，人笑人歌声在水。早知生世伴鱼虾，不如早嫁鱼蛮子。

鱼蛮一样住风波，不著人间绮与罗。月明一曲渔家傲，可是当年踏臂歌。
浴象 其三
李之世（明代）

且自辞天仗，群趋向禁壕。乍泅波欲黑，对立岸难高。

鹓鹭陪曾惯，熊罴气并豪。年年当此际，湔刷圉人劳。
自遣
陆游（宋代）

衣冠尚作闲身祟，梁肉终非退士宜。
惟有褐裘井豆饭，尚能相伴到期颐。
湖上八首 其五
方岳（宋代）

春连禁籞绿阴交，对面晴烟舞翠蛟。最是君王游幸少，宫花浑未识鸣鞘。
酬虽萚石 其一
王又曾（清代）

夜雨催征舻，梅花别故城。江山徒老大，衣食岂声名。

碧海双萍阔，青天一雁横。愁心悬去住，之子独深情。
送客
李群玉（唐代）

沅水罗文海燕回，柳条牵恨到荆台。

定知行路春愁里，故郢城边见落梅。
偈五十三首 其十五
释克勤（宋代）

玄机独唱，截断众流。摆拨不拘，更无回互。直饶释迦弥勒，不敢当头著眼。

倚天长剑，凛凛神威。杲日当空，澄澄光彩。无物不为妙用，无法不是真乘。

控佛祖大机，廓人天正眼。当阳显示，只贵知归。才涉思量，白云万里。

今日人天普集，对众分明剖露。一处真，千处百处一时真。

一句透，千句百句一时透。拈起也，乾坤岌嶪。放下也，海晏河清。

不拈不放，万仞峰头高著眼，大千世界一浮沤。
残腊二首
陆游（宋代）

破腊春先到，微阴日易醺。
鸟声犹寂寂，木意已欣欣。
云起山分叠，风生水蹙纹。
断肠何处笛，偏向醉中闻？
过华清宫
李贺（唐代）

春月夜啼鸦，宫帘隔御花。
云生朱络暗，石断紫钱斜。
玉碗盛朱露，银灯点旧纱。
蜀王无近信，泉上有芹芽。
题紫阳庵壁
王政（明代）

高绾螺髻耸翠峰，飞崖泉落玉玲珑。白云掩尽天如水，几朵秀玲秋芙蓉。

道人藏修结萝屋，当檐玉立千竿竹。恍疑此地非人间，未信频来许尘躅。
寒食郊行率尔成咏 其二
杨芳灿（清代）

岚光澹澹水粼粼，春到边城不似春。双鹭萧闲如傲客，孤花憔似欲依人。

久抛谢客寻山屐，空戴陶家漉酒巾。侬是江南游冶子，为君怊怅话前尘。
奉和浙西大夫李德裕述梦四十韵大夫本题言…次本韵
元稹（唐代）

闻有池塘什，还因梦寐遭。攀禾工类蔡，咏豆敏过曹。

庄蝶玄言秘，罗禽藻思高。戈矛排笔阵，貔虎让文韬。

彩缋鸾凰颈，权奇骥騄髦。神枢千里应，华衮一言褒。

李广留飞箭，王祥得佩刀。传乘司隶马，继染翰林毫。

辨颖□超脱，词锋岂足櫜。金刚锥透玉，镔铁剑吹毛。

顾我曾陪附，思君正郁陶。近酬新乐录，仍寄续离骚。

阿阁偏随凤，方壶共跨鳌。借骑银杏叶，横赐锦垂萄。

冰井分珍果，金瓶贮御醪。独辞珠有戒，廉取玉非叨。

麦纸侵红点，兰灯焰碧高。代予言不易，承圣旨偏劳。

绕月同栖鹊，惊风比夜獒。吏传开锁契，神撼引铃绦。

渥泽深难报，危心过自操。犯颜诚恳恳，腾口惧忉忉。

佩宠虽緺绶，安贫尚葛袍。宾亲多谢绝，延荐必英豪。

分阻杯盘会，闲随寺观遨。祇园一林杏，仙洞万株桃。

澥海沧波减，昆明劫火熬。未陪登鹤驾，已讣堕乌号。

痛泪过江浪，冤声出海涛。尚看恩诏湿，已梦寿宫牢。

再造承天宝，新持济巨篙。犹怜弊簪履，重委旧旌旄。

北望心弥苦，西回首屡搔。九霄难就日，两浙仅容舠.

暮竹寒窗影，衰杨古郡濠。鱼虾集橘市，鹤鹳起亭皋。

朽刃休冲斗，良弓枉在弢.早弯摧虎兕，便铸垦蓬蒿。

渔艇宜孤棹，楼船称万艘。量材分用处，终不学滔滔。
隆兴天子七月十三日亲享太庙先期风雨弥日及夕拔木震海窗户俱动转五更即止乃行礼时也喜而成三章 其一
曹勋（宋代）

万骑如云下太清，至尊亲享在天灵。才闻初献风雷息，皎皎凉蟾数点星。
月宫春
毛文锡（五代）

水晶宫里桂花开，神仙探几回。红芳金蕊绣重台，

低倾玛瑙杯¤

玉兔银蟾争守护，姮娥姹女戏相偎。遥听钧天九奏，

玉皇亲看来。
三月二十一日泛舟十绝
刘克庄（宋代）

向来平勃颇相知，使粤归来岁月移。
只以一篙为导从，亦无剑马可相随。
诗一首
任生（宋代）

玉皇殿前掌书仙，一染尘心谪九天。
莫怪浓香薰骨腻，霞衣曾惹御炉烟。
颂古二十一首
释鼎需（宋代）

金木水火土，始终颠倒数。
五六下四三，初爻传白虎。
苦苦，卜得此卦一生贫，
远信不来病人死。
送李公洛游临武
乐雷发（宋代）

岭梅潇菊两关情，岁晚江湖载酒行。
客路欲依严挺子，瘴乡已老少游兄。
瓦盆且话田家事，肉食谁通钝汉名。
惆怅韩张亭畔路，雪鞭风帽又东征。
别马庄甫
赵蕃（宋代）

邂逅成深识，殷勤不作遥。
鹅湖书后约，汭口骑能招。
奔逸君诚俊，衰摧我不聊。
嗜书甘寂寞，破敌看嫖姚。
张守唱和红字韵诗八首
刘子翚（宋代）

微吟时拥鼻，潇洒晋人风。
客至添樽绿，官闲省印红。
易徂嗟岁月，迭盛叹华戎。
愿草浯溪颂，中兴旦暮功。
过恭城望九里山
刘崧（元代）

满河冰片挟舟行，洲渚参差互送行。九里山晴春意动，买鱼酤酒过彭城。
同师川商老追凉徐贤亭
洪刍（宋代）

抖擞三年异域尘，还将衰鬓照湖沦。田田乱叶如迎客，泼泼跳鱼似畏人。

机事已忘来白鸟，雄风暂起在青蘋。九原埋玉虽千载，追想高怀迹未陈。
和中丞晏尚书木芙蓉金菊追忆谯郡旧花
宋庠（宋代）

绛艳由来拒早霜，金英自欲应重阳。
主人昔意兼新意，并为寒葩两种香。
禅人并化主写真求赞 其一九七
释正觉（宋代）

一亘清虚，十分明白。借兮是功，转兮非色。天盖地擎兮体之有馀，雷轰电掣兮用之不测，情未生时如何隔。
河传•题美人早起图
董以宁（清代）

小扣。轻袖。衣香堪嗅。推郎先起，再添红兽。为问荼蘼开否。

拈花先浴手。

学梳时髻疑偏堕。菱花座。侧处疑添个。步蕉房。对碧窗。

檀郎。看侬新样妆。
还自豫章寄谢胡师承公
黄彦平（宋代）

文献尊皇祖，枢机属老臣。
中庸镇夷夏，精祲极天人。
嗣武躬戎服，边头亦战尘。
毋云予小子，家国待经纶。
过陈留
冯樾（清代）

天边鹄影客心伤，落日驱车过外黄。谁具草蔬邀郭泰，自惭名姓赏中郎。

巴河风起荒烟黑，博浪云开远树苍。明发梁园旧游地，十年潦倒愧行藏。
送才元守广军归成都觐省
司马光（宋代）

皂盖五骅骝，今来异昔游。
箪壶交里舍，饶吹下瀛洲。
寿酒行当举，归鞭不可留。
春光久相待，先在锦江头。
溪上月
皎然（唐代）

秋水月娟娟，初生色界天。蟾光散浦溆，素影动沦涟。

何事无心见，亏盈向夜禅。
雨中发崇福院
陈天麟（宋代）

仆奴颇厌穿云路，老子方欣在眼山。
四面人家高下住，一川烟雨有无间。
时闻鸟语作歌吹，更遣泉声鸣佩环。
沮洳崎岖饱谙历，只余多病鬓毛斑。
赠人
胡宏（宋代）

孝弟须知是本根，万般功行且休论。
圣门事业无多子，守此心为第一门。
闺情代八首 其六
江源（明代）

愁心一倍长离忧，前值东风后值秋。敲断玉钗红烛冷，计程今日到凉州。
经从两浙
曾丰（宋代）

渺渺秦航渡，茫茫夏盖湖。
地形东带越，山势右襟吴。
胜负心徒热，兴亡骨并枯。
古今姑弃置，一笑问归途。
杂曲歌辞。苦热行
王毂（唐代）

祝融南来鞭火龙，火旗焰焰烧天红。日轮当午凝不去，

万国如在洪炉中。五岳翠乾云彩灭，阳侯海底愁波竭。

何当一夕金风发，为我扫却天下热。
李氏绣佛赞 其一
刘跂（宋代）

稽首慈悲父，相好光明藏。应现行愿力，针缕妙措成。

我观因缘空，亦非自然性。种种皆心造，是心非造者。

佛子不思议，炽然一念生。诸圣所加持，具足千百亿。

我愿如是故，造作及见闻。遇见未来等，同承佛记莂。
怀仙志
区怀年（明代）

积泪销遗枕，残脂剩藁妆。青裳春已断，碧玉恨何长。

扑蝶閒歌扇，骑鱼出井梁。宝奁芳句在，惆怅墨花香。
留别张水部籍
项斯（唐代）

省中重拜别，兼领寄人书。已念此行远，不应相问疏。

子城西并宅，御水北同渠。要取春前到，乘闲候起居。
颂古八首
释如净（宋代）

策起眉毛答问端，亲曾见佛不相瞒。
至今应供四天下，春在梅梢带雪寒。
莲花
石延年（宋代）

含情默默向层漪，语语幽怀定未知。
洛浦微波长映步，汉宫香水不濡肌。
心通几点韬光藕，肠结千古托乱丝。
夫人陈氏挽辞 其三
黄裳（宋代）

北堂旁立两青衫，六十春风惬笑谈。追远亭前思不见，怨随霜露满山南。
耿弇
徐钧（宋代）

驰召萧王命罢兵，献谋怀贰见尤明。
平齐定赵基图壮，有志方知事竟成。
乞归候旨集杜 其二
王弘诲（明代）

江上形容吾独老，天涯霜雪霁全消。久知白发非春事，未有涓全答圣朝。

多病穷愁常阒寂，独能无意向渔樵。欲填沟壑惟疏放，回首扶桑铜柱标。
重阳后菊花二首
范成大（宋代）

过了登高菊尚新，酒徒诗客断知闻。
恰如退士垂车后，势利交亲不到门。
贺新郎
毛幵（宋代）

风雨连朝夕。最惊心、春光蜿晚，又过寒食。落尽一番新桃李，芳草南园似积。但燕子、归来幽寂。况是单栖饶惆怅，尽无聊、有梦寒犹力。春意远，恨虚掷。

东君自是人间客。暂时来、匆匆却去，为谁留得。走马插花当年事，池畹空余旧迹。奈老去、流光堪惜。杳隔天涯人千里，念无凭、寄此长相忆。回首处，暮云碧。
太皇谢太后挽章 其二
汪元量（宋代）

大漠阴风起，羁孤血泪县。忽闻天下母，已赴月中仙。

哀乐浮云外，荣枯逝水前。遗书乞骸骨，归葬越山边。
九月九 其四
徐积（宋代）

桓家宾客正寻山，刘子藏身尽日閒。忽为著书惊晚节，更因把菊觉衰颜。

白衣来缓思沽酒，绣岭登高梦入关。最好莲华峰上路，藤条葛蔓手齐攀。
次韵寄谢存之曾公学士
程俱（宋代）

往居阖庐城，有客面如墨。论文口澜翻，嗜学苦不足。

时称曾校书，秀句示珠玉。今晨尘眼开，来赠忽先辱。

风骚穷乃工，投闲讵非福。言音关感动，妙比韩娥哭。

此道久荒芜，名家亦时出。五言古长城，屹若万夫筑。

何如丹凤楼，朴斲千嶂秃。虽然皆戏剧，渺甚一毛粟。

付之两忘情，兰蕙等茨绿。闻公会西游，顾我陋而独。

扫斋待清谈，奋麈或相触。
江郎山
周云叟（宋代）

巨灵一夜擘山开，三石推从天外来。
仙客斫开修月路，化工築作挽河台。
鬼谷子
徐钧（宋代）

苍颉书成能哭鬼，不知鬼谷事如何。
仪秦尚学先生术，料得先生术更多。
秋晚熊二仲纾喻二宣仲见过窳园小坐
谋堚（明代）

会心客近窥鱼鸟，顾影人间数雁鸿。
二仲偶来棋一局，垆香铛茗不曾空。
和九月九日登慈恩寺浮图应制
赵彦伯（唐代）

出豫垂佳节，凭高陟梵宫。皇心满尘界，佛迹现虚空。

日月宜长寿，天人得大通。喜闻题宝偈，受记莫由同。
荼醾
薛绍彭（宋代）

野白荼醾夹路长，迎风不断挹浓芳。
凤池荀令曾来否，几许薰炉敌此香。
春日即事二首
项安世（宋代）

好处难为画，閒中剩费吟。
花开相次第，日出半晴阴。
笑语人情乐，烟霏草色深。
望中无可采，忽忽总关心。
登烂柯山坐青霞洞天半日
邹祗谟（清代）

清溪隔荒畬，螺翠峥嵘起。白塔与红亭，明灭苍松里。

石路足盘纡，涧流自瀰瀰。拾级得间道，恍闻洞天咫。

旷然通虚明，辽廓信可喜。若无众山横，坐瞩见千里。

御风朝玉京，浩浩却炎晷。欲携楸枰来，缥缈问仙子。

便得青鸾乘，但恐白驹驶。王质诚何人，到今犹不死。

流传好神怪，此言无乃诡。不忍独长生，崎岖寻石髓。

但当笑题诗，再看碧桃蕊。
自花埭至羚羊峡 其三
谢兰生（清代）

浩浩西江水，来从万里遥。北争彭蠡大，东赴祝融朝。

蛟鳄青春蛰，鼋鼍白日骄。沿堤多汊港，薄暮敢停桡。
妇女之孝二十首·郑义宗妻
林同（宋代）

抵死侍姑侧，宁知有妾身。
若怀白刃顾，尚得谓之人。
望芒砀山感汉高帝事
何栻（清代）

苍茫云气隐芒砀，逝水功名逐鹿忙。三尺剑非无与敌，一杯羹鹿未曾尝。

韩彭忍使陈豨误，平勃阴为吕雉防。慷慨歌风两行泪，英雄难免笑郎当。
舟中述怀
金武祥（清代）

涉险嗟游子，方知行路难。诗犹说惶恐，信敢报平安。

客路三千里，危途十八滩。关山回首望，思入白云端。
送徐涉南归
释惟凤（宋代）

长安来雁急，相顾话离心。
日落思家远，天寒归路深。
秋光生独树，夕吹响孤砧。
渐入云乡望，应无越客吟。
二十立夏下旬犹春月也作留春诗十首 其六
郭之奇（明代）

春去人留雨散萍，空馀芳杜满前汀。歌骚每畏湘云黑，处困愁看越水青。

泪应猿声千叠断，魂依鳄渚万波冥。子山哀赋悬今古，萧瑟悲凉那可听。
怀聂道录二首 其二
俞德邻（宋代）

夜鹤朝猿伴苦吟，碧窗静锁绿云阴。青精可饭药资乏，黄独无苗山雪深。

岂有故人分禄米，但闻隐士寄焦琴。相思一夜生春草，明月满街天籁沈。
用韵答黎时高
邓雅（元代）

白云红树晚晴馀，客子凭阑叹索居。摇落又惊时序改，衰迟已觉鬓毛疏。

囊收枸杞还堪服，架束溪藤久废书。多谢故人能下榻，几回高枕似吾庐。
淡山岩
陈梅所（宋代）

天下人知此一岩，霜清杖履雅宜闲。
闽峰尽有堪怡处，猿鹤多时望客还。
晚过枫桥
郭谏臣（明代）

落日枫桥路，船窗暮雨昏。秋萍拥沙觜，霜叶坠篱根。

山寺炊烟起，江村宿鸟喧。临风思往事，独坐暗消魂。
水心先生挽章二首 其一
释元肇（宋代）

归自金陵后，情疏狎隐沦。身缘忧国瘦，家为著书贫。

江海星沈夜，池塘草不春。门生天下是，椽笔付何人。
次韵子大四绝
王炎（宋代）

世路羊肠久惮行，归来自喜一身轻。
故人零落今无几，独幸相逢底里倾。
赠吴道士
白玉蟾（宋代）

延陵大士诗中虎，接武黄陈肩李杜。
无盐争取陋西施，也向雷门声布鼓。
小隐吟
刘敞（宋代）

世道丧纯粹，徼名掠其美。悲哉山林客，过半朝市死。

夸诞一相习，浇浮益纷起。古风日飘泊，末路空颓靡。

尧舜安得逢，巢由亦已矣。我歌竟谁和，惆怅同心子。
鹧鸪天 其一
臧馀庆（宋代）

天与君王管晏才。尚书两曳履声来。今朝望着楼头看，已有台星照斗魁。

金蹀躞，玉崔嵬。天香满袖早朝回。中书尚享无穷考，长揖南风醉寿杯。
偶作
顾禧（宋代）

弹铗复尔尔，登楼向落曛。
烟深横白鹭，枫老宿彤云。
松牖寒威入，琳宫远磬闻。
自然能远俗，无复赋离群。
管湖马上
钱时（宋代）

去年跨马西湖曲，画船歌管声相逐。
诸友联辔俱绝俗，敲镫微吟山水绿。
今年跨马管家湖，山花欲动山禽呼。
安得诸友复联辔，如许野趣苏堤无。
野趣野翁心自可，未必行人总宜我。
尔不宜我奈尔何，春风满袖谁当歌。
闻复卿欲访诗以促之
丘葵（宋代）

五年不见复卿回，有客传言卿欲来。
苔石生尘亲手扫，蓬门久欲令儿开。
苍波摇月银成片，白鹭巢松雪作堆。
料得城中无此景，速宜相就倒金樽。
送竹轩归越
赵汝绩（宋代）

东风隔岸系归航，怕送君行重忆乡。为探山台墙下柳，新来添得几丝黄。
和圣俞春雪
王珪（宋代）

二月犹逢雪，春寒一倍加。
云重应阻雁，风横祗愁花。
碧水离思断，琼楼醉倚斜。
谁知下帷苦，未晓已闻鸦。
童子驿见梅花 其一
李纲（宋代）

天滑云腴凝不流，岁寒迂骑过南洲。黄昏孤馆沈吟处，赖有江梅慰客愁。
李商叟秀才求斋名于王元渤以养源名之求诗
曾几（宋代）

老杜诗家初祖，涪翁句法曹溪。
尚论渊源师友，他时派列江西。
和景仁琼林席上偶成
司马光（宋代）

念昔琼林赐宴归，彩衣绿绶正相宜。
将雏虽复慰心喜，负米翻成触目悲。
殿角花犹红胜火，樽前发自白如丝。
桂林衰朽何须恨，幸有新枝续旧枝。
浣溪沙 其七
黄燮清（清代）

水样罗裙蛱蝶飞。萍痕絮迹认迷离。梦中犹是醒来非。

拟倩镜儿摹艳影，暗抛骰子卜佳期。不因无益废相思。
湖山纪游 其二
方岳（宋代）

凤凰城里花如海，选集诸人守部门。此老久渔双脚浪，岛烟湖雾又黄昏。
送道士入天台
薛曜（唐代）

洛阳陌上多离别，蓬莱山下足波潮。

碧海桑田何处在，笙歌一听一遥遥。
寄地理先生赵思立
陈琏（明代）

先生真是地行仙，来住人间九十年。对酒有时招鹤舞，寻山何处访牛眠。

黄花满圃秋容淡，白发盈簪雪色鲜。闻说青囊多有验，不知今日有谁传。
水调歌头·一叶堕金井
袁去华（宋代）

一叶堕金井，秋色满蟾宫。婵娟影里，玉箫吹断碧芙蓉。缭绕宫墙千雉，森耸觚棱双阙，缥缈五云中。郁郁葱葱处，佳气夜如虹。

日华边，江海客，每从容。青钱万选，北门东观会留侬。堪叹抟沙一散，今夜扁舟何许，红蓼碧芦丛。无地寄愁绝，把酒酹西风。
春日西湖即事
郑琰（明代）

苏小门前柳带烟，暖沙晴日水如天。
杏糜供作宜春酒，榆荚分为买笑钱。
垂柳绿遮骑马路，落花红衬钓鱼船。
杜鹃不解游人意，催尽韶光又一年。
寄题壶山诸景十首有引 其七 草堂浥露
卢龙云（明代）

草色苍苍海雾盈，污邪何日始堪耕。沧桑莫说功难就，已藉居人力渐成。
自命
上官统（宋代）

官氏亘古至於今，历派源流振家声。
吾今生尔九兄弟，各在一家以安身。
人人立志守豪富，个个撑持家业均。
但今嘱咐清明凶，永世皆临祭视亲。
庭前柏树子
释重顯（宋代）

千圣灵机不易亲，龙生龙子莫因循。
赵州夺得连城璧，秦主相如总丧身。
咏竹
徐庭筠（宋代）

不论台阁与山林，爱尔岂惟千亩阴。
未出土时先有节，便凌云去也无心。
葛陂始与龙俱化，嶰谷聊同凤一吟。
月朗风清良夜永，可怜王子独知音。
灵岩十二景 其六 绝景亭
释仁钦（宋代）

四顾林峦似列屏，一源流水响泠泠。游人到此忘归去，名称虚堂绝景亭。
诗思十首
方回（元代）

蛇起新州荻，温玄业不成。
已无司马氏，犹有石头城。
北伐中原捷，南归大物更。
菊花篱下酒，万古一渊明。
恋绣衾
刘辰翁（宋代）

当年三五舞太平。醉归来、花影满庭。办永夜、重开宴，笑姑苏、万满未明。而今绕市歌儿马，客黄昏、细雨满城。十年事、去如水，想家人、村庙看灯。
书怀
与宏（清代）

皎皎月正白，悠悠云自行。以彼一点滓，掩此千里明。

人心如镜台，洁比秋水清。一念不肯息，万虑遂交萦。

老以静而治，庄因达乃成。非儒亦非释，无为了平生。
定西番·细雨晓莺春晚
温庭筠（唐代）

细雨晓莺春晚。人似玉，柳如眉，正相思。
罗幕翠帘初卷，镜中花一枝。肠断塞门消息，雁来稀。
福宁州谣三首 其一
佚名（元代）

吾侬生长莆山曲，三尺茅檐四尺屋。大男终岁食无盐，老妇蒸藜泪盈掬。

阿郎辛苦学弄兵，年年贩盐南海滨。担头有盐兵一束，群行大队惊四邻。

迩来红巾掠州县，沃野平民不知战。贤哉太守死作灰，勇矣林僧命如线。

林僧一战功业单，策马东走来莆山。山人踯躅喜相遇，邀我邻社东南旋。

我邻我社轻死士，苦竹长枪兼丈五。自从行劫出社来，社甲吹螺整行伍。

时维癸巳夏五月，暍暑微民正愁绝。螺声隐隐入郭门，白旆央央下林樾。

饥儿寡妇常咨咨，老弱奔走趋道隅。鹙鸧翻羽动天哭，虎豹掉尾何时需。

空城一炬灰烬后，车盖归来仍白授。阿娘垢面迎相公，西邻椎牛唤新酒。

酒酣拍掌浩浩歌，天地虽大如吾何！女儿朝餐餍粱肉，走卒出市陈干戈。

市人累累丧家狗，路上相逢尽缠首。儒巾惊骇迎先锋，小儿号哭畏郎吼。

老翁再拜乞见怜，自从乱后无一钱。舍人官买鸡豕尽，有田未种蚕未眠。

先锋拔刀倍嗔怒，缚得家翁出门去。妻儿哭泣投社官，愿获生全拜君赐。

社官点头见始欢，年来钱钞交莫悭。尔田傥入莆社籍，尔屋老稚从居安。

我田我庐不足惜，应当门户谁出入。生男愿作社中吏，生女愿作先锋妾。

胡然太府亶不聪，有书辄上莆社公。柏台主人任刀笔，札札按覆皆相同。

向来壤地方万里，比屋豪华皆武士。五侯同封不足誇，一家十轮未为易。

匹夫势转千乘强，驱役百姓如驱羊。编民贡税入私室，小大驱合无边方。

手提文印绿衣者，饥食无鱼出无马。流离安集无定期，蓬蒿猎猎故城下。

道旁遗老问行人，泰安有社民未贫。行人蹙额皆相语，我闻公社吏更仁。

前年泰安挹城邑，未曾入城先报捷。前师失利后师奔，一市横尸更稠叠。

至今大厦环州营，一门公相皆弟兄。豺狼盘踞食人肉，一叱一咤风云生。

我闻有命不敢告，俯首未言胆先破。老翁闻此双泪垂，风雨洗天何人到。
曹使君舍夜饮归步月出城色山色如画作诗一首
毛滂（宋代）

西曹满百第相闻，东阁招延气自春。
鸡肋天教辞怒臂，牛心公与慰谗唇。
酒红欲去风吹颊，山碧来迎月满身。
步入柏阴清夜急，敲门惟有鹤应人。
瀑布六首
孔武仲（宋代）

晴天如练雨成雷，飞洒青空亦快哉。
推倒西峰一百丈，试观河汉所从来。
王昭君歌
赵迪（明代）

自顾倾城姿，六宫人莫比。薄倖丹青人，使我恨至死。

忽朝嫁我丹一方，托身万里何茫茫。宫月歌残杨柳色，梨云梦断罗衣香。

玉容暝对边尘泣，昭阳恩宠何嗟及。云边箭落雁声寒，帐中霜重貂裘湿。

蕃王强妾若尽欢，异域不通言语难。肝肠暗与弦俱断，独抱琵琶向月弹。
长江歌送黎天与之任镇江
张弼（明代）

长江万里岷峨来，奔流到海如奔雷。
江边山际乃有镇江府，襟喉三吴百粤何雄哉。
况迩南都根本地，掌司筦钥须英才。
同年进士黎天与，豸冠白简居乌台。
九重特命守此土，万姓渴望阳春回。
天堑之流益浩荡，铁瓮之城益崔巍。
山童巷妇需惠泽，使车商舶怀恩威。
公馀啸咏领风月，金焦江海为樽罍。
万岁楼头西北望，月光炯炯射三台。
皇华使者尺一纸，会徵黄霸待蓬莱。
嗟予荒谬百无用，却有健笔能品裁。
是时为君书德政，磨平北固为穹碑。
赠方壶高士
白玉蟾（宋代）

蓬莱三山压弱水，鸟飞不尽五云起。
紫麟晓舞丹丘云，白鹿夜啮黄芽蘂。
浩浩神风碧无涯，长空粘水三千里。
中有一洞名方壶，玉颜仙翁不知几。
上帝赐以英琼瑶，缝芝缉槲佩兰芷。
戏吹云和下朱尘，还炼五云长不死。
丹砂益驻长虹容，玉石弗砺愈白齿。
醉飞罡步蹑星辰，时把葫芦梏鬼神。
早曾探出天地根，寸田尺宅安崑崙。
安知我即刘晨孙，不复更觅桃花源。
或者即是刘戽身，岂复别寻会仙村。
一闭目顷游六合，坐里汗漫诣浑沦。
何必裹粮圆峤外，宁又远泛阆风津。
云屏烟障只笑傲，烟猿露鹤与相亲。
君不见刚风浩气截碧流，上严天关九屏恶，
俯视万方万聚落。丝长岁月能几时。
米大功名安用为。不将世界寄一粟，
便请芥子纳须弥。初从螺江问草屧，
已判此身轻似叶。及其流湘过衡岳，
一笑江山阔如楪。如今坐断烟霞窝，
已诵东皇太乙歌。不作竹宫桂馆梦，
奈此四海黄冠何。夜来坐我酌桂醁，
不敢起舞宝云曲。何年踏踏去方壶，
我欲骑风后相逐。
嘲聂崇义
郭忠恕（宋代）

近贵全为聩，攀龙即是聋。
虽然三个耳，其奈不成聪。
出江 其一
郑刚中（宋代）

四岸出前江，开帆破洪浪。何必春水船，而后始天上。

一家五年别，万里远来访。自闻橹声近，延首日颙望。

今朝两相即，悲喜不可状。牵衣小儿笑，叙事老妻怆。

一杯藜藿羹，敢谓复同饷。地气既疏泄，山居亦清旷。

米贱不愁贫，时和定无瘴。相与戴君恩，形影且依傍。

惟怜囚罪身，此去几时放。欲以问白鸥，白鸥波浩荡。
再次韵十首
陈造（宋代）

曲巷才人迹，泥涂没屐深。
未妨冲雨到，要伴掉头吟。
大巧专亭毒，何时扫疹淫。
浊醪君莫厌，排闷勉孤斟。
饯李叔飞赴刘朔斋招
刘黻（宋代）

五侯之鲭紫驼峰，鹿鹿斗饤难争雄。
世多果腹鲜知味，北斗以南推朔翁。
桂林延入莲花丛，相邀皓月烹清风。
讵羡鮓麋与胹熊。座有一珍群品空，
舂容樽俎须却戎，
海戢鲸波列上功。
颂证道歌·证道歌
释印肃（宋代）

恨不灭除令瓦碎，百计千方来逞怪。
熙怡端坐古峰头，设若归依还自拜。
春阴会闻悬瓠不守
薛季宣（宋代）

飘风吹百花，仰不见天幕。浮云何惨惨，去我止一握。

园树暗无色，红芳旋凋落。摘索晚来雨，如丝度城郭。

愁人故多情，对此乃非乐。羽书绛囊驰，伤春重沈著。

方镐若泾阳，龙吟怨清角。归飞内提提，纥真问生雀。
驻防辟展屯田大臣定长等奏进所穫麦万穗诗以纪事
弘历（清代）

载戢西瀛已定功，戍耕伊始庆绥丰。夏收万穟先来进，秋熟千屯预报芃。

实栗惟堪尝以彘，既安那更役如熊。开疆逾远心随远，总为祈年宵旴中。
草
陈景沂（唐代）

淡烟荒草六朝宫，万感丛生一眺中。
不识群公互虓虎，独于此眺必争熊。
秦河溅泪西风泣，淮巘含羞晚照红。
酝得许多愁为底，只缘误倚大江东。
句 其八
朱熹（宋代）

夕来分外阃，昼铭过江东。
涪江风月
鲜于侁（宋代）

涪江风月为谁清，莫向涪翁问姓名。
万古涪江流不尽，渔矶月似旧时明。
送僧归护国寺
冯元（宋代）

南宗开士共推贤，语默忘机合自然。
上国经游云出岫，故山归自鹤冲天。
舣舟却指灵溪岸，烹茗还资瀑布泉。
宴坐草堂诸念息，只应馀习在诗篇。
滑州归鴈亭
欧阳修（宋代）

长河终岁足悲风，亭古台荒半倚空。
惟有鴈归时最早，柳含微绿杏粘红。
列仙文。方诸青童君
孟郊（唐代）

大霞霏晨晖，元气无常形。玄辔飞霄外，八景乘高清。

手把玉皇袂，携我晨中生。玄庭自嘉会，金书拆华名。

贤女密所妍，相期洛水輧。
祭微之文
白居易（唐代）

维太和五年岁次己亥十月乙丑朔十七日辛巳，中大夫守河南尹上柱国晋阳县开国男食邑三百户赐紫金鱼袋白居易，以清酌庶羞之奠，敬祭于故相国鄂岳节度使赠尚书右仆射元相微之。惟公家积善庆，天锺粹和，生为国桢，出为人瑞，行业志略，政术文华，四科全才，一时独步。虽历将相，未尽谟猷，故风声但树于藩方，功利不周于夷夏。噫苍生之不遇也，在公岂有所不足耶？《诗》云：“淑人君子，胡不万年？”又云：“如可赎兮，人百其身。”此古人哀惜贤良之恳辞也。若情理愤痛，过于斯者，则号呼抑郁之不暇，又安可胜言哉？呜呼微之！贞元季年，始定交分，行止通塞，靡所不同，金石胶漆，未足为喻，死生契阔者三十载，歌诗唱和者九百章，播于人间，今不复叙。至于爵禄患难之际，寤寐忧思之间，誓心同归，交感非一，布在文翰，今不重云。唯近者公拜左丞，自越过洛，醉别愁泪，投我二诗云：“君应怪我留连久，我欲与君辞别难。白头徒侣渐稀少，明日恐君无此欢。”又曰：“自识君来三度别，这回白尽老髭须。恋君不去君须会，知得后回相见无。”吟罢涕零，执手而去。私揣其故，中心惕然。及公捐馆于鄂，悲讣忽至，一恸之后，万感交怀，覆视前篇，词意若此，得非魂兆先知之乎？无以寄悲情，作哀词二首，今载于是，以附奠文。其一云：“八月凉风吹白幕，寝门廊下哭微之。妻孥亲友来相吊，唯道皇天无所知。”其二云：“文章卓荦生无敌，风骨精灵殁有神。哭送咸阳北原上，可能随例作埃尘。”呜呼微之！始以诗交，终以诗诀，弦笔两绝，其今日乎？呜呼微之！三界之间，谁不生死，四海之内，谁无交朋？然以我尔之身，为终天之别，既往者已矣，未死者如何？呜呼微之！六十衰翁，灰心血泪，引酒再奠，抚棺一呼。《佛经》云：“凡有业结，无非因集。”与公缘会，岂是偶然？多生以来，几离几合，既有今别，宁无后期？公虽不归，我应继往，安有形去而影在，皮亡而毛存者乎？呜呼微之！言尽于此。尚飨。
春望
吴锡畴（宋代）

春事今如此，凭高兴未阑。
半帘疏雨过，一院落花閒。
草色迷幽迳，禽声出晚山。
东风能育物，不改鬓毛斑。
黎生下第还乡
苏舜钦（宋代）

人云之子贤，文采出巴川。失意声名在，还爱岁月迁。

离怀春色里，归路夕阳边。无废青箱学，穷愁古亦然。
送子思学士倅河内
胡宿（宋代）

左符通掌日边城，几荫华榱奉刺经。直舍十年苔已紫，吟鞭一刺柳初青。

禁中夜阁抛行月，郊外春车驾屏星。河里旧游从古盛，好寻烟幌吊遗灵。
次韵王参猷用前韵见寄
周紫芝（宋代）

文字何当仆命骚，馀年虽在鬓全凋。元无旧曲能三叹，为借新章作九韶。

千里奉祠犹去国，一官何地可同僚。吹嘘直上青天去，谁挽斯人入圣朝。
鸳鸯
罗邺（唐代）

红闲碧霁瑞烟开，锦翅双飞去又回。一种鸟怜名字好，

尽缘人又别离来。暖依牛渚汀莎媚，夕宿龙池禁漏催。

相对若教春女见，便须携向凤凰台。
南涧
韩元吉（宋代）

高岩跨层巅，一径入苍翠。
三休彻上头，却立睨平地。
当年宝藏兴，中夜出光气。
至今石疑裂，篝火尚能记。
盈虚谁可测，开阖神自秘。
空房有残僧，肌冷夜无寐。
夜坐瓶忽成韵作诗记之
李若水（宋代）

虚堂夜坐灯微明，家无婢子谁学笙。
徐而有之笑绝倒，数杴炉火围短罂。
君势炎炎方得计，缘底不平为此鸣。
诗人耳冷教坊乐，虫歌蛙吹聊娱情。
天公有意慰酸冷，勺水便成鸾凤声。
抽牵狂绪挽不断，呼儿漉酒飞银觥。
须臾火尽竟何有，枕书酣卧衰颜頳。
尚疑魂梦带余想，齁齁鼻息旁人惊。
残句：
王禹偁（宋代）

飘飘粉翅和梅艳，细细香鬚伴柳丝。
占星者谓命宫月孛，独行无害，但去年复照作
范成大（宋代）

暗曜加临有救神，煌煌福德自天仁。
只烦终惠苏残喘，官爵从渠奉董秦。
多丽（七夕游莲荡作）
葛立方（宋代）

破波光如镜，三翼轻舟。对雨余、重岩叠嶂，何妨影堕清流。望芙蕖、渺然如海，张云锦、掩映汀洲。出水奇姿，凌波艳态，眼看□叶弄新秋。恍疑是、金沙池内，玉井认峰头。花深处，田田叶底，鱼戏龟游。

正微凉、西风初度，一弯斜月如钩。想天津、鹊桥将驾，看宝奁、蛛网初抽。晒腹何堪，穿针无绪，不如溪上少淹留。竞笑语、追寻惟有，沈醉可忘忧。凭清唱，一声檀板，惊起沙鸥。
岩巃寺
李弥逊（宋代）

披榛得深径，漾楫过阴壑。
岩开双牖户，石立四壁落。
斓斑旁累丸，空洞中悬橐。
谁於昆仑腹，施此混沌鉴。
潜称蛟鼋宫，炊搆佛祖阁，
世无探穴公，造化终冥漠。
寄陈鲁山
陆游（宋代）

诸公贵人识面稀，胸中璀璨漫珠玑。
即今举手遮西日，应有流珠化素衣。
旧学极知难少眨，吾侪持此欲安归？夜来风雨空堂静，忽忆灯前语入微。
与士钦尚宝俱官满六载次韵一首
程敏政（明代）

六载光阴似隔年，后先同入考功铨。徒闻圣相勤三握，敢向清朝竞九迁。

池上丝纶应有种，河南衣钵愧无传。侵寻老去知难状，约取穷途保更坚。
制置侍郎阁学台座俯从乡论营求胜地改建贡闱
度正（宋代）

皇家科目钓英豪，手大方能得巨鳌。
考论勋庸推虎榜，讲求师友自鸾刀。
泉翁竟被盲夫弃，云叟空劳圣主褒。
细看当年权造化，欧公眼目独清高。
佚老堂为柳仲辉题
李彭（宋代）

小隐寄岩谷，堂成笑傲中。虽无黄阁相，不羡黑头翁。

倚杖鸥边雨，营诗雁背风。好闲多病处，清兴略相同。
元素将与余别再赋前篇因以留之
周紫芝（宋代）

江头云雁欲飞时，倦翮依然在一枝。少伫晚潮青版舫，共听朝雨绿荷池。

伯生醉熟惭空洞，梦得诗高有护持。南浦分襟定何日，悬知清梦与君随。
卧病累日羸甚偶复小健戏作
陆游（宋代）

病忽迨旬日，衰如增十年。
难求秦缓药，空负宋清钱。
微火秋先跨，闲房昼亦眠。
偶赊书鬼录，遇酒又陶然。
秋湖上晚景四首
宋庠（宋代）

春溜来无限，新蒲绿未齐。
苍烟山带北，红浪日平西。
野鹜时孤往，林鹦忽并啼。
一篇行一曲，依约似青溪。
月下杲饮七首
杨万里（宋代）

人静更深丈室虚，欲眠聊复小踟蹰。
竹床最冷也成热，羽扇不凉差胜无。
定泉
喻良能（宋代）

兹泉定力冠诸泉，故向空山独湛然。
终日虚明无一物，客来惟见浪痕圆。
四安道中所见
牟巘五（宋代）

依约茅茨傍翠微，炊烟孤起半开扉。
早禾趁日连耞闹，老荚争风拍板飞。
声声慢 偕邵季若自窑台步至江亭，菰蒲肃肃，殊有濠濮间意
周之琦（清代）

钩藤碍屐，带草牵衣，循途恰转回塘。镜曲幽寻，疏磬渐引云房。

回然半郊半郭，浣尘缨、惯咏沧浪。听醉语，只山僧一笑，识我清狂。

回首前游几日，又西风吹换，石冷苔荒。倦柳依依，犹恋澹薄秋光。

沙鸥漫留后约，怕重来、老却斜阳。归未得，但凭高、远睨旧乡。
送黄生扶其父丽农隐君榇还吴兴 其二
屈大均（明代）

亦有要离墓，无如傍哲兄。没犹敦孝友，生不爱功名。

白雪才难尽，黄花节已成。瓜田今罢灌，苕水为谁清。
河传 送米紫来入燕
朱彝尊（清代）

南陌，归客，紫骝骄。水驿山椒，路遥，落花如雨烟外飘。

河桥，折残杨柳条。

别酒西堂官烛短，红玉碗，醉也休辞满。漏声催，且徘徊，一杯，劝君更一杯。
乙丑元日口号十首
刘克庄（宋代）

圣主出矣千载遇，王言大哉万口夸。
闻道朝廷却苞篚，更无方镇进鞭靴。
赠曾司户
徐鹿卿（宋代）

君家螺江头，我家剑江边。千载会相望，饮水同一川。

朅来古梅关，相识春风前。高义轧层汉，清谭响幽泉。

努力效往哲，勿为时俗牵。
池上对月五首
刘克庄（宋代）

赤帝当垂令，馀威烈暴秦。
若无大圆镜，热杀世间人。
次韵映山红
洪咨夔（宋代）

燧人钻榆出新烟，烟光湿雨山苍然。黄鹂怯寒噤未语，有喙三尺惟啼鹃。

血流染花不知数，赤霞烂熳横丹天。前山后山列锦障，上涧下涧敷金莲。

海棠无香许流亚，石榴有艳疑姻连。目光远送空翠表，胜处正在繁芳边。

七香宝车果安在，东风老去空华颠。
和胡戢七首
晁补之（宋代）

闻说归心已浩然，苏门况有子云廛。
广文不去惭官长，系马堂阶要酒钱。
送一灵师之辽阳兼柬剩公
顾梦游（明代）

无物可为寄，持书泪满襟。
一生千古恨，万里十年心。
及见悲何语，重逢乐岂任？
别来空老去，法乳负深恩。
南乡子·秋暮村居
纳兰性德（清代）

红叶满寒溪，一路空山万木齐。试上小楼极目望，高低。一片烟笼十里陂。
吠犬杂鸣鸡，灯火荧荧归路迷。乍逐横山时近远，东西。家在寒林独掩扉。
乘小舟渡江登黄鹤楼
金虞（清代）

汉上层阴初作雪，目送寒空鸟飞绝。扁舟一叶横江来，水烟漠漠江天开。

玉笛仙人渺何处，黄鹄矶头仙枣树。枣花吹落满城香，仙梦依稀武昌住。

武昌城下江水流，武昌城上三重楼。游入到此不忍去，芳草白云生远愁。

我今亦是江湖客，望远登高头欲白。不须更访白云楼，击楫中流楚山碧。
看春牓偶成
黄庶（宋代）

每看春牓独嗟咨，蹭蹬尘埃已十期。
韩老有知应笑我，归时无计只凝儿。
喜复邹忠公墓田赋绝句十首谢两郡侯
谢应芳（元代）

府公遗爱沾幽壤，礼部文章勒翠珉。寒食清明人洒饭，落花飞絮鸟啼春。
送夏均礼之京二 其一
乌斯道（明代）

归来朋旧晓星疏，只过东村水竹居。老气竟消双目暗，足音还冷一年馀。

绝怜风月寻常酒，宁问江山咫尺书。况是送君天上去，柳边空为立踟蹰。
郑枢密生日五首 其二
张纲（宋代）

朝来佳气满枢庭，知是君王用老成。素倚房乔关大事，政须裴度张威名。

三千奏上深忧国，百万功成看偃兵。听取啼禽催布谷，便将霖雨发春耕。
天柱
谢章（宋代）

莺花婉娩天，晴空落红雨。
千里赋远游，山水无重数。
武夷天下甲，清绝多奇趣。
名峰三十六，一一拱天柱。
隔岸分西东，回首时一顾。
孤高自特立，不肯相朋附。
溪流走其下，萦纡溢清泚。
荒烟锁寒碧，晴岚滴空翠。
曲曲深复深，行行止目止。
时闻欸乃歌，恍入桃源路。
山禽相应答，岭云自吞吐。
此境非人寰，蔚为神仙所。
我欲深穷□，白鸥没星渚。
对雪偶成三颂呈芳公长老兼简收贵二上人
韩维（宋代）

空生去后花飞绝，庞老行时雪落频。
有句无言空不会，夜寒红燄一炉香。
题张宗苍云峰登眺
弘历（清代）

足临百仞背逡巡，下有飞泉拖白绅。仿佛伯昏将论射，却无匍伏挟弓人。
黄鹤楼
管学洛（清代）

倚城百尺上危楼，云白山青汉水浮。岂有神仙能不死，是谁诗水合长留。

烟波东是还家路，风浪中多待渡舟。同一登临怀抱各，何妨崔灏在前头。
青玉案（劝酒）
史浩（宋代）

闲忙两字无多子。叹举世、皆由此。逐利争名忙者事。廛中得丧，此中宠辱，无限非和是。

谁人解识闲中味。雪月烟云自能致。世态只如风过耳。三杯两盏，眼朦胧地，长向花前醉。
寄金陵僧
周贺（唐代）

水石致身闲自得，平云竹阁少炎蒸。斋床几减供禽食，

禅径寒通照像灯。觅句当秋山落叶，临书近腊砚生冰。

行登总到诸山寺，坐听蝉声满四棱。
游慈云
陈著（宋代）

老怀不与世情便，才说閒行兴翼然。微湿易乾沙软路，大寒却暖雪晴天。

未曾到寺香先妙，底用寻梅山自妍。笑问松边人立石，汝知今日是何年。
次张同年德父移松杉石楠海棠各赋一首 其二
彭汝砺（宋代）

张子纷纷非世情，栽杉为径护坟茔。烟冥接叶愁俱满，露落低枝涕泗横。

直干森森才满握，微阴细细欲盈城。栽培会与风霜老，爱护无容蝼蚁生。
晚晴吴郎见过北舍
杜甫（唐代）

圃畦新雨润，愧子废锄来。竹杖交头拄，柴扉隔径开。

欲栖群鸟乱，未去小童催。明日重阳酒，相迎自酦醅。
徐用和御史墓山八韵 其二 玉屏耀金
李东阳（明代）

玉屏开日耀金精，下见扶桑海色明。綵翠摇空光不定，丹青照眼画难成。

羊郎晚可移床对，王子朝宜拄笏行。犹有旧题诗在壁，十年风雨绿苔生。
鲁解元以坡语空山无人水流花开为诗和韵 其三
韩淲（宋代）

横斜清浅暗香动，时把心情百样摹。忽忆西湖林处士，此风应笑古来无。
草虫扇
范成大（宋代）

莫嫌络纬股鸣悲，解向寒窗促晓机。
海眼多花无藉在，颠狂只待学于飞。
送王毂及第后归江西
贯休（唐代）

太宗罗俊彦，桂玉比光辉。难得终须得，言归始是归。

风帆天际吼，金鹗月中飞。五府如交辟，鱼书莫便稀。
春吟 其一
韩淲（宋代）

叶叶枝头绿未深，孤花犹自间园林。醺酣要是都非饮，兴寄元非不是吟。
赠僧辨端
王之道（宋代）

南僧如竹苇，在处即成林。虽去常人发，不异常人心。

邈哉端上人，所得趣向深。云泉香火里，日夕长苦吟。

为我有时名，踏雪来相寻。相寻缘底事，论诗复鸣琴。

我是折腰吏，衣带尘土侵。何以谢吾师，恨无虞师金。
陶侃
孔平仲（宋代）

梭作龙飞应自喜，指将针决欲何求。赖君乍觉登天梦，不尔王敦一辈流。
寄乐昌令孔樵岚
梁宪（明代）

岩邑连江楚，干戈接近邻。遗黎犹有几，故老孰相亲。

地僻花开晚，山寒树不春。时闻勤问俗，辛苦受清贫。
过故友邝大年空中楼阁
李应兰（明代）

空中楼阁自崔嵬，仙客凌空去不回。窥户更无双燕入，傍阑惟有数花开。

屋梁落月留寒色，邻笛秋风隔夜台。十载重临倍惆怅，断云征雁正初来。
次韵和雪霁游西湖
黄庶（宋代）

雪会游人意，元朝变物华。
醉乡银作界，诗客玉为家。
鱼影纹冰縠，禽踪篆霰沙。
余英恐销尽，目断夕阳霞。
自高旻寺行宫再游平山堂即景杂咏六首 其二
弘历（清代）

富庶从来说广陵，满城丝管映街灯。唐风拟令崇淳约，谋食贫人虑失凭。
柳花词三首
刘禹锡（唐代）

开从绿条上，散逐香花远。
故取花落时，悠扬占春晚。

轻飞不假花，轻落不委地。
撩乱舞晴空，发人无限思。

晴天闇闇雪，来送青春暮。
无意似多情，千家万家去。
郭恕先为富人子作风鸢图偿平生酒肉之饷富人
徐渭（明代）

我亦曾经放鹞嬉，今来不道老如斯。
那能更驻游春马，闲看儿童断线时。
苏幕遮 新夏旅窗
吴瑛（清代）

饯春风，迎夏雨。何事春归，不带将愁去。待撇愁魔向何处。

病鬼勾留，偏借香奁住。

绿荫浓，新燕语。悄唤双鬟，与我将花数。零落香魂谁是主。

泪满红襟，种此情何故。
天仙子·梦觉银屏依旧空
韦庄（唐代）

梦觉银屏依旧空，
杜鹃声咽隔帘栊。
玉郎薄幸去无踪。
一日日，恨重重，
泪界莲腮两线红。
宿东寺
范成大（宋代）

淡天如水雾如尘，残雪和霜冻瓦鳞。
织女无言千古恨，素娥有意十分春。
忆长安旧游 其二
鲁一同（清代）

酒楼高敞傍仙寰，虎观龙膏指顾间。谁识青袍一年少，满斟金爵看西山。
衡阳曾生万里问奇实无奇可问也于其归口占赠之 其一
王世贞（明代）

落魄书生纵酒徒，久抛符印着潜夫。而今对汝机关别，但语胸中一字无。